ኩሎም ዝምልከቶም ኣካላት ድማ፡ ትግራይ ብኣሽሓት ዝቑጸሩ ስደተኛታት ዝተዓቖቡላ ክልል ምዃና ክዝንግዑ የብሎምን ክብል ኣዘኻኺሩ። ቤት ምኽሪ ሚኒስትራት ትማሊ ኣብ ዘካየዶ ህጹጽ ኣኼባ፡ እቲ መንግስቲ ፌደራል ኣብ ልዕሊ ትግራይ ዝወስዶ ዘሎ ወተሃደራዊ ስርሒት ሕገ መንግስቲ ንምሕላው ከም ዝኾነ ብምግላጽ ኣብ ልዕሊ ትግራይ ንሽዱሽተ ኣዋርሕ ዝጸንሕ ኣዋጅ ህጹጽ ግዜ ክእወጅ ወሲኑ እዩ። ባይቶ ወከልቲ ህዝቢ ድማ ሎሚ ነዚ ውሳነ ኣጽዲቑዎ ኣሎ። እዚ ኣዋጅ ህጹጽ ግዜ ብጠቕላይ ኢታማጆር ሹም ዝምእዘን ግብረ ሓይሊ ዝመርሖ ኮይኑ፡ “ግብረ ሓይሊ ኣዋጅ ህጹጽ ግዜ” ተባሂሉ ይጽዋዕ። መልዐሊ ጎንጺ መንግስቲ ፌደራልን ትግራይን እንታይ’ዩ?
